河冰
作者：蘇轍
朝代：宋

paragraphs: 扁舟多艱虞，與我平日類。
初乘滂洋流，旋涉凍淺地。
日西陰風作，夜半流澌至。
悄然孤寂枕，覺此凝冽氣。
河聲噤不喧，燈花結復墜。
忽來觸舟去，聲與裂帛似。
平明發窗扉，吏卒殭未起。
奔騰陣馬過，洶涌晴雲駛。
紛紛散環玦，卷卷浮席被。
匯流忽騰蹙，曲岸相撐抵。
欹危起丘山，汗漫接洲沚。
連艘恣凌轣，千槌競紛委。
剛强初悍頑，潰散終披靡。
掃除就虛曠，沿泝弄清泚。
我行無疾徐，乘流得坎止。
偶然追還期，愧此墮千指。
陰陽有定數，開塞亦常理。
窮冬治舟行，嗟此豈天意。